
Hidegburkolatként alkalmas kompozit anyagrendszer fejlesztése műanyag hulladékból

A műanyagokat bonyolult kémiai eljárásokkal állítják elő, azonban a hosszú ideig tartó lebomlás, illetve biológiai átalakulás miatt a természetbe már nem forgathatóak vissza, sőt, károsíthatják is azt. Emellett fontos napjainkban a növekvő energia árak mellett is arra törekedni, hogy egyre több műanyagot tudjunk újrahasznosítani és minél kevesebbet kelljen hulladékként kezelni.
A plasztikhulladékok mellett még fontos kiemelni az építőiparban keletkező porhulladékokat is, amelyek jelentős környezetterhelést okoznak. Az építőipari hulladékpor fő problémái a kis szemcseméret, amely nagy fajlagos felületet eredményez. Továbbá egészségügyi kockázatokat is jelenthet kezelése és tárolása.
A kutatásom során mátrixként poliolefin anyagrendszereket, diszperz fázisként por hulladékot alkalmaztam olyan termék előállítására, amely alkalmas lehet épületek hidegburkolására is.
A hulladékanyagokat nagyműszeres eljárásokkal vizsgáltam, mint például lézeres szemcseméret analízis, pásztázó elektronmikroszkópia, termoanalitika. A megszerzett információk ismeretében megkezdtem a beágyazási folyamatokat különféle por hulladék - műanyag hulladék koncentrációkban. A kész és homogén műanyagtermékekből ezután préseléssel próbadarabokat készítettem, amiket CT vizsgálatnak, illetve mechanikai teszteknek vetettem alá.
Az eddigi eredmények alapján a poliolefin mátrixba akár 80 % (m/m)-ban lehet homogenizálni porhulladékot, a kompozit egyes mechanikai tulajdonságait különféle összeférhetőséget javító adalékanyagok segítségével sikerült javítani.
 



